送林宗丞浙東議幕
作者：樓鑰
朝代：宋

paragraphs: 先生風骨天與清，孤松野鶴何瘦生。
胸中落落笥五經，大篇短章筆縱橫。
壯年文場諸老驚，俯仰世故雙鬢星。
萬事不理詩自鳴，笑視軒冕秋豪輕。
市者爭利朝爭名，著脚往往遭譏評。
先生四五官神京，又復歸去鴻冥冥。
臺家急賢理不應，况復寮舊離觴傾。
先生自喜得此行，祿粟可已啼號聲。
秦望之山高且平，卧龍橫亙環州城。
鏡湖千頃波不興，晉宋遺迹多豪英。
議幕了無塵務縈，撫物吊古皆關情。
我亦久矣懷滄溟，旦夕欲乘緹油屏。
相望縱復三數程，詩筒尚得尋前盟。